Il-Partit Demokratiku b'numru ta' mistoqsijiet dwar ir-reżoluzzjoni parlamentari biex jinbidlu l-kundizzjonijiet fl-użu tal-art pubblika okkupata mill-Grupp Corinthia Il-Partit Demokratiku saħaq li hu kategorikament kontra r-reżoluzzjoni parlamentari li tippermetti t-tibdil tal-użu tal-art li fuqha hemm mibnija l-lukandi SAS Radisson, Corinthia San Gorg, u Corinthia Marina. Fl-aħħar jiem sar magħruf li l-Parlament se jkun qed jivvota dwar reżoluzzjoni biex jinbidlu l-l-kundizzjonijiet li jorbtu lis-sidien tal-Corinthia biex jużaw biss dik l-art li għaddiet għandhom mingħand il-Gvern f’konċessjoni biex tintuża għal għanijiet turistiċi, biex issa jkunu jistgħu jibnu lukanda ta’ sitt stilel, uffiċini u anke residenzi. Fi stqarrija, il-Kandidati tal-PD għall-Parlament Ewropew, Anthony Buttigieg u Martin Cauchi Inglitt saħqu li saret in-norma li l-Bajja ta’ San Gorg saret ir-renju tal-"big business." “Meta se jirrealizzaw in-nies li hawn PL u PN Company Ltd kontra l-interessi tal-poplu? Il-potenzjal ta’ infuq tal-poplu (spending power) nieżel. M’hemmx għajnuna diretta għalihom, imma għall-miljunarji,” komplew il-kandidati. Fid-dawl ta’ dan, il-PD għamel dawn il-mistoqsijiet: 1 Kif jista' qatt il-Ministru Konrad Mizzi jiġġustifika l-konċessjonijiet billi jqabbilhom ma' dawk ta’ dB Group, meta hu car daqs il-kristall li l-pubbliku kien kontrihom? 2 Waqt is-smigħ pubbliku tal-Bord tal-PA dwar il-proġett ta’ dB Group kien deher ċar li l-problema ta’ traffiku hi kritika, anke jekk tiġi approvata mina. X’studji saru dwar l-impatt ta’ dan il-proġett ġdid? 3 Il-Masterplan dwar Paceville giet imwarrba wara diżapprovazzjoni pubblika u minflok kellha ssir oħra. PD jsaqsi x’inhi r-raġuni ta’ dan  l-iżvilipp kollu mingħajr pjan meta  ġew approvati Villa Rosa, Mercury House, Pender Place, dB Group ITS mega project u oħrajn li għadhom iridu jiġu mibnija? 4 Il-membri parlamentari tal-PN u PL kollha jaqblu mal-mod kif dan l-iżvilupp ingħata? Dawk li l-kostitwenza hi minn dan id-distrett x’ jaħsbu? 5 Possibli li kemm il-gvern u l-PN jaħsbu li 68.4 miljun jagħmlu tajjeb  għal bidla fl-użu tal-art li kienet mogħtija b’ konċessjoni mill-gvern, liema art hi d-doppju ta’ dik mogħtija lil dB Group? 6 X’ inhi r-raġuni li l-gvern ma jużax il-prezz tas-suq?. Minflok juża entita' ta’ accountants ma setax uża l-Assoċjazzjoni tal-Aġenti tal-Bejgħ tal-Propjeta'? “Il-Partit Demokratiku hu tal-fehma li din it-tranżizzjoni hi eżempju ieħor li tixhed kif iż-żewġ partiti l-kbar huma ħaġa waħda u għandhom l-interess tan-negozju kbir qabel dak tal-pubbliku meta huma suppost qed jservu l-interss pubbliku,” temmet tgħid l-istqarrija. L-Alternattiva Demokratika wkoll ħarġet topponi l-proposta li jinbidlu l-kundizzjonijiet fl-użu tal-art pubblika okkupata mill-Grupp Corinthia.